སྦ་ལྕག་བསམ་པའི་དོན་གྲུབ་ནི།དགྲ་ལྷའི་གོ་མཚོན་སྣ་དགུའི་གྲས་ཡིན་ཞིང་།རྟ་རྒྱུག་ལས།ལྕག་རྒྱུན་དགུང་ལ་ཕྱར་བའི་ཚེ།།གྱི་ལིང་འདོ་བའི་བང་ཁ་ཕྱེ།།ངོ་མཚར་སྤུ་གྲིའི་གསང་ལམ་འབྱེད།།སྡང་དགྲར་བྲོས་ལམ་སྟོང་བར་བྱེད།།ལྕག་རྒྱུན་ཐེངས་གསུམ་བྲབས་པའི་ཚེ།།འདོ་བའི་བང་ཁ་རླུང་ལ་འགྲན།།རྒྱུག་ཐག་རྟིང་མ་རང་འཁོར་དང་།།རྟ་རྒྱན་གཡང་གི་བདག་དོན་འགྲུབ།།ལྕག་རྒྱུན་ཤར་ལ་གཡུགས་པའི་ཚེ།།རྡོ་རྗེ་སེམས་དཔའི་ལྷ་ཚོགས་འབུམ།།བྱིན་རླབས་སྤྲིན་ཕུང་འཁྲིགས་པ་བཞིན།།ཞི་བའི་འཕྲིན་ལས་བགོ་སྐལ་ཐོབ།།ལྕག་རྒྱུན་ལྷོ་རུ་གཡུགས་པའི་ཚེ།།རིན་ཆེན་འབྱུང་ལྡན་འཁོར་དང་བཅས།།དངོས་གྲུབ་ཆར་རྒྱུན་ཡ་ལ་ལ།།རྒྱས་པའི་འཕྲིན་ལས་བགོ་སྐལ་ཐོབ།།ལྕག་རྒྱུན་ནུབ་ཏུ་གཡུགས་པའི་ཚེ།།སྣང་བ་མཐའ་ཡས་སྟོན་འཁོར་བཅས།།ཐུགས་རྗེའི་གློག་འོད་ཉམས་པ་མེད།།དབང་གི་འཕྲིན་ལས་བགོ་སྐལ་ཐོབ།།ལྕག་རྒྱུན་བྱང་དུ་གཡུགས་པའི་ཚེ།།དོན་གྲུབ་ཁྲོ་ཚོགས་འཁོར་དང་བཅས།།འགྲོ་དོན་མྱུར་མགྱོགས་བྱེད་ལ་མཁས།།དྲག་པོའི་འཕྲིན་ལས་བགོ་སྐལ་ཐོབ།།ཅེས་བྲིས་ཡོད་པ་ལྟར་ཡིན་ལ་དེར་རྟ་ལྕག་བསམ་པའི་དོན་གྲུབ་དང་སྦ་ལྕག་བསམ་པའི་དོན་གྲུབ་ཅེས་མིང་གང་བཀོད་ཀྱང་ཆོག་གོ།